b'\n_START_ARTICLE_\nMika Hannula (j\xc3\xa4\xc3\xa4kiekkoilija)\n_START_SECTION_\nSeurajoukkueissa\n_START_PARAGRAPH_\nHannula pelasi ensimm\xc3\xa4isen kerran aikuisten tasolla Liding\xc3\xb6ss\xc3\xa4 Ruotsin kolmanneksi korkeimmalla sarjatasolla kaudella 1998\xe2\x80\x931999. Seuraavaksi kaudeksi h\xc3\xa4n siirtyi Allsvenskanin Hammarbyhyn. Hannula siirtyi kaudeksi 2000\xe2\x80\x932001 Ruotsin p\xc3\xa4\xc3\xa4sarjaan Elitserieniin, jossa h\xc3\xa4n pelasi Malm\xc3\xb6ss\xc3\xa4. Hannula edusti Malm\xc3\xb6t\xc3\xa4 kolmen kauden ajan. Minnesota Wild varasi h\xc3\xa4net NHL:n kes\xc3\xa4n 2002 varaustilaisuudessa 269. vuorolla._NEWLINE_Hannula pelasi kauden 2003\xe2\x80\x932004 Minnesotan farmijoukkueessa Houston Aerosissa AHL:ssa. Seuraavaksi kaudeksi h\xc3\xa4n palasi Ruotsiin ja Malm\xc3\xb6h\xc3\xb6n. Malm\xc3\xb6n kausi sujui huonosti ja joukkue putosi HockeyAllsvenskaniin. Hannulan pelaajasopimuksessa oli pyk\xc3\xa4l\xc3\xa4, joka antoi h\xc3\xa4nelle mahdollisuuden purkaa sopimuksensa, jos joukkue putoaisi Allsvenskaniin, joten h\xc3\xa4n siirtyi David Petrasekin kanssa kaudeksi 2005\xe2\x80\x932006 HV71:een._NEWLINE_Hannula pelasi HV71:ss\xc3\xa4 kahdella kaudella. Marraskuussa 2006 Hannula pyysi joukkueelta vapaata peleist\xc3\xa4 kesken kauden 2006\xe2\x80\x932007 henkil\xc3\xb6kohtaisten syiden takia. Joulukuun alussa HV71 ilmoitti, ett\xc3\xa4 he ovat purkaneet pelaajan sopimuksen Hannulan ja t\xc3\xa4m\xc3\xa4n perheen pyynn\xc3\xb6st\xc3\xa4. Hannula siirtyi loppukaudeksi Ven\xc3\xa4j\xc3\xa4n p\xc3\xa4\xc3\xa4sarjaan Lokomotiv Jaroslavliin._NEWLINE_Hannula pelasi kauden 2007\xe2\x80\x932008 Ven\xc3\xa4j\xc3\xa4ll\xc3\xa4 SKA Pietarissa, jossa kausi sujui huonosti. H\xc3\xa4n siirtyi kaudeksi 2008\xe2\x80\x932009 Ven\xc3\xa4j\xc3\xa4n uuden p\xc3\xa4\xc3\xa4sarjan KHL:n TsSKA Moskovaan. Hannula pelasi kauden TsSKAssa ja j\xc3\xa4i kauden 2009\xe2\x80\x932010 alussa sopimuksettomaksi. Joulukuussa 2009 Hannula teki lyhyen sopimuksen Djurg\xc3\xa5rdenin kanssa. H\xc3\xa4n pelasi Djurg\xc3\xa5rdeniss\xc3\xa4 seitsem\xc3\xa4n ottelua ja siirtyi loppukaudeksi KHL:n Salavat Julajev Ufaan._NEWLINE_Kauden 2010\xe2\x80\x932011 Hannula aloitti KHL-joukkue Metallurg Magnitogorskissa. H\xc3\xa4n loukkasi kuitenkin nivusensa ensimm\xc3\xa4isess\xc3\xa4 ottelussa ja joutui leikkaukseen, mink\xc3\xa4 takia Magnitogorsk purki h\xc3\xa4nen sopimuksensa. Toivuttuaan vammasta Hannula siirtyi takaisin Djurg\xc3\xa5rdeniin, jossa pystyi pelaamaan lopulta 14 runkosarjaottelua. Seuraavaksi kaudeksi h\xc3\xa4n teki pelaajasopimuksen Modon kanssa. Hannula siirtyi kuitenkin jo marraskuussa 2011 SM-liigassa pelaavaan Espoo Bluesiin._NEWLINE_Hannula pelasi loppukauden Bluesissa ja teki 22 runkosarjaottelussa 14 pistett\xc3\xa4. Seuraavan kauden alussa Hannula ei pelannut miss\xc3\xa4\xc3\xa4n, mutta h\xc3\xa4n palasi Bluesiin marraskuussa 2012. Hannulan sopimus kesti alkujaan joulutaukoon asti, mutta osapuolet solmivat uuden kahdeksan ottelun sopimuksen tammikuun 2013 alussa. T\xc3\xa4m\xc3\xa4n j\xc3\xa4lkeen Blues olisi halunnut jatkaa sopimusta, mutta Hannula ei suostunut t\xc3\xa4h\xc3\xa4n. Pian t\xc3\xa4m\xc3\xa4n j\xc3\xa4lkeen HIFK ilmoitti tehneens\xc3\xa4 sopimuksen Hannulan kanssa.\n_START_SECTION_\nSukutausta\n_START_PARAGRAPH_\nHannula on syntynyt Ruotsissa, mutta pelasi nuorena j\xc3\xa4\xc3\xa4kiekkoa TPS:n A-nuorissa. TPS ilmoitetaan h\xc3\xa4nen kotiseurakseen. Hannulan is\xc3\xa4 on suomalainen ja \xc3\xa4iti ruotsalainen.'